CELEX: 62015TN0314
Language: bg
Date: 2015-06-02 00:00:00
Title: Дело T-314/15: Жалба, подадена на 2 юни 2015 г. — Гърция/Комисия

24.8.2015   
            
            
               BG
            
            
               Официален вестник на Европейския съюз
            
            
               C 279/40
            
         Жалба, подадена на 2 юни 2015 г. — Гърция/Комисия
   (Дело T-314/15)
   (2015/C 279/50)
   Език на производството: гръцки
   
      Страни
   
   
      Жалбоподател: Гърция (представители: K. Boskovits и L. Kotroni)
   
      Ответник: Европейска комисия
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени решение на Комисията от 23 март 2015 г. SA.28876 (2012/C) (ex CP202/2009) относно държавните помощи, които Гърция е предоставила за контейнерния терминал в пристанището на Пирея и на Cosco Pacific Limited,
            
         
               —
            
            
               да осъди Комисията да понесе разноските във връзка с производството.
            
         
      Правни основания и основни доводи
   
   Жалбоподателят сочи пет твърдения в подкрепа на искането си.
   
               1.
            
            
               Първото твърдение е относно нарушение на правото на защита на Република Гърция.
               
                           —
                        
                        
                           В негова подкрепа Република Гърция сочи изменение на правните и фактически основания за производството, настъпила между решението за откриването му и решението, с което се установява предоставяне на помощите.
                        
                     
         
               2.
            
            
               Второто твърдение е относно неправилно тълкуване и прилагане на член 107, параграф 1 ДФЕС, що се отнася до понятието за държавна помощ.
               
                           —
                        
                        
                           В негова подкрепа Република Гърция сочи отсъствието на икономическо предимство и на селективен характер на въпросните мерки, и по-специално обстоятелството, че ответникът не е посочил правилно референтната система за съответните мерки, не е съобразил съществената разлика в правното и фактическо положение на предприятията от сектора на строителството на публични инфраструктури с оглед на особените характеристики на договорите за концесия с такъв предмет и е нарушил водещите основни принципи на общата данъчна система, които очевидно са в основата на въпросните мерки.
                        
                     
         
               3.
            
            
               Третото твърдение е относно грешки, недостатъци и противоречия в мотивите във връзка с въпросните държавни помощи.
               
                           —
                        
                        
                           В негова подкрепа Република Гърция сочи грешки, недостатъци и противоречия в мотивите относно: a) предоставянето на държавни помощи чрез ресурси на държавата; б) наличието на селективни предимства; в) съпоставката с подобни данъчни разпоредби относно договори за концесия в сектора на строителството на публични инфраструктури, одобрени от Комисията; и г) нарушението на конкуренцията и засягането на търговията между държавите членки.
                        
                     
         
               4.
            
            
               Четвъртото твърдение е относно неправилно тълкуване и прилагане на член 107, параграф 3 ДФЕС, що се отнася до съвместимостта на помощите с вътрешния пазар.
               
                           —
                        
                        
                           В негова подкрепа Република Гърция сочи неправилна преценка от страна на ответника относно наличието на съвместими регионални помощи и на необходими и пропорционални помощи, насърчаващи постигането на цел от общ интерес.
                        
                     
         
               5.
            
            
               Петото твърдение е относно неправилно количествено определяне на помощите и нарушение на общите принципи на правото на Съюза в областта на събирането.
               
                           —
                        
                        
                           В негова подкрепа Република Гърция сочи неправилната методология на жалбоподателя за изчисляване на помощите и нарушение на принципа на равно третиране.